Marcus Thuram

**Marcus Lilian Thuram-Ulien** (lindur më 6 gusht 1997) është një futbollist profesionist francez i cili luan si sulmues për klubin italian Internazionale dhe kombëtaren franceze.

## Karriera me klube
### Sochaux
Thuram e nisi karrierën e tij futbollistike te klubi francez Sochaux, duke qënë fillimisht pjesë e akademisë. Ai debutoi në Ligue 2 më 20 mars 2015 në një ndeshje kundër Châteauroux, duke u aktivizuar në minutën e 83të në vend të Edouard Butin. Thuram luajti gjithsej 43 ndeshje për Sochaux, duke shënuar vetëm një gol, i cili erdhi në humbjen 3–1 kundër Tours më 14 prill 2017.

### Guingamp
Më 5 korrik 2017, Thuram u transferua te Guingamp në Ligue 1 për një shumë të pazbuluar. Në gusht 2018, ai u vendos në qëndër të medias pas ndeshjes kundër Paris Saint-Germain, ku ai luajti kundër portierit Gianluigi Buffon, i cili kishte qënë shok skuadre me babain e tij te Parma dhe Juventusi. Njëzetë ditë më pas, Thuram shënoi në ndeshjen gjysëm-finale kundër Monacos, duke i dhënë ekipit një barazim 2–2 gjë që çoi ndeshjen në gjuajtjet e penalltive; penalltia e tij u prit nga Danijel Subašić, por gjithsesi Guingamp u kualifikua në finale.

### Borussia Mönchengladbach
Më 22 korrik 2019, Borussia Mönchengladbach njoftoi se kishte arritur transferimin e Thuram për 12 milion €, me lojtarin i cili kishte firmosur një kontratë katër-vjeçare. Ai mori fanellën me numrin 10, e cila se fundmi ishte veshur nga Thorgan Hazard, i cili ishte transferuar te Borussia Dortmund.

Thuram debutoi më 9 gusht në ndeshjen e raundit të parë të kupës kundër SV Sandhausen, duke shënuar golin e vetëm të ndeshjes. Ai shënoi golin e parë në Bundesligë në ndeshjen e tij të pestë më 22 shtator kundër Fortuna Düsseldorfit, duke i dhënë ekipit një fitore 2–1 në shtëpi. Më 31 maj 2020, Thuram shënoi dy gola në fitoren 4–1 kundër Union Berlin. Ai e festoi golin e parë duke u ulur në gju si shenjë proteste ndaj vrasjes së George Floyd në Shtetet e Bashkuara.

Më 27 tetor 2020, Thuram shënoi një dopietë në barazimin 2–2 kundër Real Madridit në fazën e grupeve të Ligës së Kampioneve, duke regjistruar golat e parë në këtë kompeticion. Dy muaj më pas, ai u përjashtua me karton të kuq për shkak se pështyu lojtarin kundërshtar Stefan Posch në humbjen 2–1 kundër Hoffenheimit. Si pasojë e këtij veprimi, ai u pezullua me gjashtë ndeshje dhe u gjobit me 40,000€.

Thuram dështoi të shënonte në 15 ndeshjet e para të kampionatit në sezonin 2021–22. Ai e mbylli sezonin me vetëm tre gola, të cilat erdhën respektivisht në ndeshjet ndaj Wolfsburgut, Stuttgartit dhe Greuther Fürth. Në sezonin 2022–23, Thuram u përmirësua ndjeshëm, duke shënuar 10 gola në 15 ndeshjet e para në kampionat, duke barazuar edhe rekordin e tij personal për nisjen më të mirë të sezonit.

Në prill 2023, drejtori sportiv i klubit Roland Virkus konfirmoi se Thuram do të largohej nga klubi në përfundim të sezonit pasi kishte vendosur të mos e rinovonte kontratën.

### Internazionale
Më 1 korrik 2023, Thuram u transferua te Interi si lojtari i lirë, duke firmosur një kontratë deri në qershor 2028. Më 3 shtator, ai shënoi golin e parë për klubin në fitoren 4–0 kundër Fiorentinës në ndeshjen e javës së tretë të Serie A. Dy javë më pas, Thuram shënoi një nga golat e fitores 5–1 kundër Milanit në *Derby della Madonnina*, duke ndihmuar Interin të merrte kreun e renditjes me pikë të plota; kjo ishte hera e parë që *Zikaltrit* fitonin pesë derbi rresht.

Më 3 tetor, Thuram shënoi golin e vetëm në fitoren 1–0 kundër Benficës në ndeshjen e dytë të fazës së grupeve të Ligës së Kampioneve, duke u bërë francezi i tretë pas Patrick Vieiras dhe Youri Djorkaeff që shënon për Intetin në këtë kompeticion.

## Karriera ndërkombëtare
Thuram ishte pjesë e ekipit nën-19 që fitoi UEFA Kampionatin Evropian 2016. Në nëntor 2020, Thuram u thirr për herë të parë në ekipin e parë për ndeshjet kundër Finlandës, Suedisë dhe Portugalisë. Ai debutoi më 11 nëntor në humbjen 2–0 kundër Finlandës në Stade de France. Në maj 2021, Thuram ishte një nga 26 lojtarët e thirrur nga trajneri Didier Deschamps për të luajtur në Euro 2020.

Më 14 nëntor 2022, Thuram mori një thirrje me vonesë për të marrë pjesë në FIFA Kupën e Botës 2022. Në ndeshjen finale kundër Argjentinës, ai dhe Randal Kolo Muani u aktivizuan si zëvëndësues në minutën e 41të në vend të Ousmane Dembélé dhe Olivier Giroud me Francën që ishte në disavantazh të dy golave. Ai asistoi një nga golat e Kylian Mbappé, i cili e dërgoi ndeshjen në kohën shtesë; Thuram gjithashtu u ndëshkua me karton të verdhë për simulim brënda zonës kundërshtare. Koha e rregullt dhe shtesa u mbyllën me rezultatin e barabartë 3–3, por Franca u mposht nga gjuajtjet e penalltive.

Më 7 shtator 2023, Thuram shënoi golin e parë me Francën në fitoren 2–0 kundër Republikës së Irlandës në Kualifikueset e UEFA Euro 2024.

## Jeta personale
Marcus është djali i ish futbollistit të Francës Lilian Thuram, si dhe vëllai më i madh i futbollistit tjetër Khéphren Thuram. Ai lindi në qytetin italian të Parmës gjatë kohës që babai i tij luante me klubin e qytetit. Babai i tij j'a vuri emrin Marcus në nder të aktivistit xhamajkjan Marcus Garvey. Pavarësisht se babai i tij luajti për Juventusin dhe Barcelonën, Thuram ishte tifoz i Milanit dhe Real Madridit kur ishte fëmijë.

## Statistikat e karrierës
### Klube
### Kombëtarja
#### Golat me kombëtaren
:*Rezultatet e Francës të listuara të parat, kolonat e golave tregojnë rezultatin pas çdo goli të shënuar nga Thuram.*

;Franca
*FIFA Kupa e Botës finalist: 2022

### Personale
*Fillestari i Muajit i Bundesligës: shtator 2019, tetor 2019, nëntor 2019

## Referime 
## Lidhje të jashtme
*Profili  te uebfaqja e Borussia Mönchengladbach
*Marcus Thuram te Federata Franceze e Futbollit
*Marcus Thuram – Rekordi në kompeticionet e UEFAs